Skagamenn léku sinn besta hálfleik í Pepsídeildinni á þessu sumri þegar þeir sóttu KR-inga heim í Vesturbæinn á sunnudagskvöldið . Gestirnir voru betra liðið framan af og voru óheppnir að hafa ekki tvö til þrjú mörk í forskot í leikhléinu . Leikurinn snérist við þegar stundarfjórðungur var liðinn af seinni hálfleik og það dugði KR til að vinna öruggan sigur í leiknum , 4 : 2 . ÍA er enn í tíunda sæti deildarinnar með 3 stig af 21 mögulegu . Ljóst er að deildin hefur skipst í tvennt , einungis fimm stig skilja að fimm neðstu liðin , Víkinga sem eru í neðsta sæti með eitt stig og Þór í því áttunda með sex stig . Næstu fjórir leikir ÍA eru gegn umræddum liðum og því næstu umferðir mjög mikilvægar fyrir Skagamenn . ÍA byrjaði leikinn í Frostaskjólinu með tveimur mjög góðum sóknum og þar var Einar Logi Einarsson með góðar marktilraunir í bæði skiptin . Á 27. mínútu dró til tíðinda þegar Theodore Furness átti góða fyrirgjöf og Andri Adolphsson var fyrstur á boltann og skoraði af harðfylgi sitt fyrsta deildarmark . Skagaliðið hélt áfram að sækja og minnstu munaði að forystan yrði tvö mörk þegar glæsileg fyrirgjöf Andra Adolphssonar endaði í tréverkinu á marki KR-inga . Þar við sat og í hálfleik var staðan 0 : 1 fyrir ÍA . Í upphafi síðari hálfleiks fékk Garðar Gunnlaugsson svo algjört dauðafæri en varnarmaður KR-inga bjargaði snilldarlega í horn . Stuttu síðar , eða á 61. mínútu , náðu svo heimamenn að jafna leikinn með skoti úr teignum eftir að Skagamönnum hafði mistekist að hreinsa frá marki eftir hornspyrnu . Á næstu mínútum hrundi leikur Skagamanna og KR-ingar gengu á lagið og bættu við þremur mörkum í viðbót og staðan allt í einu orðin 4 - 1 . Skagamenn náðu svo að klóra í bakkann í lokin þegar Jón Vilhelm Ákason skoraði laglegt mark með skoti úr teignum . Niðurstaðan því 4 : 2 tap í kaflaskiptum leik . Næsti leikur Skagamanna í Pepsídeildinni verður gegn Keflavík á Akranesvelli mánudaginn 24. júní , en í millitíðinni leikur ÍA gegn Breiðbliki nk. fimmtudagskvöld í 16 - liða úrslitum Borgunarbikarsins einnig á Akranesvelli .